Ego Guillermus de Sedeloco, major Sedelocensis, filius quondam Gaufridi de Sedeloco, militis, et domine Agnetis, ejus uxoris, defunctorum, notum facio universis presentes litteras inspecturis, quod ego teneo in feodum a venerabili in Christo patre Girardo, Dei gratia Eduensi episcopo, nomine seu ratione ecclesie Eduensis, res et possessiones que hic inferius annotantur: videlicet majoriam, sergenteriam et messeriam de Sedeloco et jura earumdem; item, nemora mea de Monlese; item, quicquid habeo et possideo apud Montbrion, apud Sanctum Leodegarium et apud Verille et in toto dominio et in justicia de Sedeloco, tam in costumis, pratis, terris, nemoribus, hominibus, justiciis et juribus quam in rebus aliis quibuscumque; item, teneo in feodum legium a dicto domino episcopo Eduensi, nomine seu ratione predicte ecclesie Eduensis villam de la Guaite et quicquid habeo et possideo apud la Guaite villam predictam. Et de omnibus hiis et singulis supradictis, sive feodo, dicto domino episcopo, nomine suo et sue ecclesie Eduensis, intravi in homagium suum de predictis. In cujus rei testimonium sigillum venerabilium virorum domini Petri archipresbiteri Eduensis, domini Guillermi Patru decani et domini Guillermi cantoris ecclesie Sedelocensis litteris presentibus feci et rogavi apponi ad perpetuam memoriam predictorum. Nos vero prefati archipresbiter, decanus et cantor, ad instanciam et preces predicti Guillermi, majoris Sedelocensis, sigilla nostra presentibus litteris duximus apponenda. Actum apud Sedelocum anno Domini Mº CCº septuagesimo primo, mense junii, die martis ante festum beati Barnabe apostoli.